Kosmo ble 69 år gammel. Han døde etter en tids sykeleie.

Den tidligere toppolitikerens bortgang har blitt mottatt med sorg blant tidligere venner og kolleger.

– Jeg vet ikke om han hadde uvenner, sier partikollega og venn Martin Kolberg.

En tydelig berørt Kolberg sier til NRK at beskjeden om Kosmos bortgang var svært trist, selv om det var noe ventet.

Han beskriver en «ujålete» politiker som har hatt stor betydning for Arbeiderpartiet, og som var svært godt likt.

– Kosmo var tre ting: Han var en sterk politiker, noe offentligheten kjenner ham som. Han var en hedersmann med et ærlig politisk engasjement. Og så var han en nær venn av veldig mange. Også meg, sier Kolberg.

En bauta

Jens Stoltenberg beskriver Kosmo som en helt unik politiker.

– Jørgen Kosmo vil bli dypt savnet. Han kombinerte det prinsipielle med det praktiske. En sjelden politisk håndverker, skriver Stoltenberg på Twitter.

Laster Twitter-innhold Kunne ikke laste innhold, men du kan gå til twittermeldingen.

Jonas Gahr Støre sier Kosmo var svært viktig for Norge i sitt politiske virke, og sier han selv hadde gleden av få hans råd og personlige støtte.

– Han var lett å snakke med, og var respektert på tvers av partiskillene. Folk kunne stole på ham, sier Støre.

– Jørgen hadde en folkelig, uformell stil. Han hadde humor, og han hadde store mengder klokskap. Hele det politiske Norge hedrer Jørgen Kosmo som jeg vil si var en bauta i politikken.

Høyres Per-Kristian Foss arbeidet i Stortingets kontrollkomité da Kosmo ledet Riksrevisjonen. Han skulle sener bli Kosmos etterfølger som riksrevisor.

– Jeg husker han sa veldig tydelig «dette får du gjøre på din måte», humrer Foss

Han opplevde nordlendingen som en modig talsmann som ga tydelige beskjeder.

– Alle mine medarbeidere i dag husker bare gode ting ved Jørgen. Han vil bli dypt savnet, sier Foss.

Fra snekker til stortingspresident

Kosmo var en politikertype som nå blir stadig sjeldnere på Stortinget.

Han ble født i Fauske den 5. desember i 1947.

Tidlig i sitt liv flyttet Kosmo til Horten og jobbet som bygningsarbeider. Han var utdannet tømrer og jobbet som forskalingssnekker.

Han ble senere engasjert i lokalpolitikken, og ble medlem av bystyret i 1975. Fra 1983 til 1985 satt Kosmo som ordfører i Horten.

Han måtte forlate ordfører-embetet da han ble innvalgt på Stortinget for Vestfold i årene 1985 til 2005.

Fra fra 2001 til 2005 var han innehaver av Stortingets høyeste tillitsverv, da han satt som stortingspresident. Dette er landets nest høyeste rang, etter kongen.

Han var forsvarsminister 1993–1997 og arbeids- og administrasjonsminister 2000–2001.

– Italiensk lommetyv

Fauskeværingen vil bli husket blant annet for sine fargerike dresser. På et Nato-møte i 1994 skapte han reaksjoner da han stilte i en beige dress da det skulle tas gruppebilde.

På et gruppebilde fra Nato-toppmøtet i 1994 peker Kosmo seg ut med en lys beige dress. Det ble lenge omtalt som en garderobeglipp. – Det var ingen tabbe, har Kosmo avkreftet i et intervju. Foto: null / NTB scanpix premium

I media ble dressvalget omtalt som en tabbe, men Kosmo selv fortalte en helt annen versjon til Dagbladet i 2005.

– Nei, det var ingen tabbe. Det var varmt i været. Og de som var på møtet husker meg ikke for dressen, men for innleggene jeg holdt. Dessuten var det en lys beige dress. Og hva disse klesekspertene synes, ja det bryr meg midt oppi akkurat der. Jeg synes det er få som ser verre ut enn dem, sa Kosmo.

Han fikk også noen velrettede sleivspark fra medparlamentarikere i Norge.

– Det er ikke rart han ikke er blitt justisminister, han ser ut som en italiensk lommetyv, humret Einar Førde etter at Kosmo ble vraket som statsråd da Gro Harlem Brundtland dannet regjering i 1990.

Kosmo var også kjent for sitt gode humør, og sin uformelle stil. Som arbeidsminister lovte han for eksempel å tre av med mindre han lykkes med sine valgløfte.

– Jeg vil se synlige resultater. Gjør jeg ikke det begynner jeg som forskalingssnekker.

I en tidligere versjon av denne artikkelen sto det at Kosmo hadde misforstått kleskoden på Nato-møtet og derfor stilte i gul dress. Dette var feil. NRK beklager.